ก.ล.ต.นับหนึ่งไฟล์ลิ่ง “ริช สปอร์ต” จ่อขาย IPO จำนวน 200 ล้านหุ้น พร้อมเข้าเทรดพ.ย.นี้
ก.ล.ต.นับหนึ่งไฟลิ่ง "ริช สปอร์ต" พร้อมขาย IPO 200 ล้านหุ้น เตรียมเข้า SET พ.ย.นี้ โดยมี บล.ฟินันเซีย ไซรัส เป็นที่ปรึกษาทางการเงิน
10 ต.ค. 2560

นายสมภพ กีระสุนทรพงษ์ กรรมการผู้อำนวยการ บล.ฟินันเซีย ไซรัส ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นสามัญเพิ่มทุนของบริษัท ริช สปอร์ต จำกัด (มหาชน) หรือ RSP เปิดเผยว่า ขณะนี้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้นับหนึ่งแบบแสดงรายการข้อมูลการเสนอขายหลักทรัพย์ (ไฟลิ่ง) ของ RSP เป็นที่เรียบร้อยแล้ว เมื่อวันที่ 10 ตุลาคม 2560 และคาดว่าจะสามารถเสนอขายหุ้นและเข้าจดทะเบียนในตลาดหลักทรัพย์แห่งประเทศไทย (SET) หมวด บริการ (พาณิชย์) ภายในปีนี้
โดย RSP มีแผนที่จะเสนอขายหุ้นสามัญเพิ่มทุนให้กับประชาชนทั่วไปครั้งแรก (IPO) จำนวน 200 ล้านหุ้น มูลค่าที่ตราไว้ (พาร์) หุ้นละ 1 บาท คิดเป็นร้อยละ 25.97 ของจำนวนหุ้นสามัญที่ออกและเรียกชำระแล้วทั้งหมดของบริษัท ภายหลังการเสนอขายหุ้นสามัญเพิ่มทุนในครั้งนี้ โดยแบ่งเป็นการเสนอขายหุ้นต่อประชาชน 195 ล้านหุ้น คิดเป็นร้อยละ 25.32 และเสนอขายต่อกรรมการ ผู้บริหาร และพนักงานของบริษัทฯ และบริษัทย่อย จำนวน 5 ล้านหุ้น คิดเป็นร้อยละ 0.65 ของจำนวนหุ้นที่ออกและเรียกชำระแล้วทั้งหมดของบริษัท ภายหลังการเสนอขายหุ้นเพิ่มทุนในครั้งนี้
อนึ่งปัจจุบัน RSP มีทุนจดทะเบียนที่ออกและเรียกชำระแล้วจำนวน 570 ล้านบาท แบ่งเป็นหุ้นสามัญจำนวน 570 ล้านหุ้น พาร์หุ้นละ 1 บาท ภายหลังการเสนอขายหุ้นสามัญเพิ่มทุนต่อประชาชนในครั้งนี้ บริษัทจะมีทุนจดทะเบียนที่ออกและเรียกชำระแล้วเป็น 770 ล้านบาท แบ่งเป็นหุ้นสามัญจำนวน 770 ล้านหุ้น พาร์หุ้นละ 1 บาท
“สำนักงาน ก.ล.ต. นับหนึ่งไฟลิ่ง ของ RSP  เป็นที่เรียบร้อยแล้ว หลังจากนี้จะมีการนำเสนอข้อมูลต่อนักลงทุนสถาบันในประเทศช่วงกลางเดือน ต.ค. และปิดท้ายการนำเสนอข้อมูลต่อนักลงทุนทั่วไป ที่ กรุงเทพฯ ในวันที่ 30 ตุลาคมนี้ ซึ่งในช่วงที่ผ่านมาได้มีการนำเสนอข้อมูลต่อนักลงทุน (โรดโชว์) ไปแล้ว 3 จังหวัด ได้แก่ จังหวัดขอนแก่น, หาดใหญ่ จังหวัดสงขลา และจังหวัดเชียงใหม่ โดยในวันที่  12 ตุลาคมนี้ จะจัดโรดโชว์ให้ข้อมูลแก่นักลงทุนที่จังหวัดชลบุรี และปิดท้ายที่กรุงเทพฯ ในวันที่ 30 ตุลาคม จากปัจจัยพื้นฐานที่แข็งแกร่งของ RSP จึงเชื่อมั่นว่า หุ้น IPO ของ RSP จะได้รับกระแสการตอบรับที่ดีจากนักลงทุน” นายสมภพ กล่าว
ด้านนางสาวพาพิชญ์ วงศ์ไพฑูรย์ปิยะ ประธานเจ้าหน้าที่บริหาร ของ RSP เปิดเผยว่า การเข้าจดทะเบียนใน SET ครั้งนี้ เพื่อระดมทุนสำหรับการขยายสาขาและใช้เป็นเงินทุนหมุนเวียนรวมถึงรองรับการขยายธุรกิจในอนาคต โดยบริษัทได้รับสิทธิจาก Converse ในการผลิตสินค้าประเภทรองเท้า เสื้อผ้า และเครื่องแต่งกายอื่น ๆ ภายใต้ตราสินค้า Converse รวมถึงการใช้ตราสินค้าดังกล่าวในการทำการตลาด ขายจัดจำหน่าย และโฆษณาประชาสัมพันธ์แต่เพียงผู้เดียวในประเทศไทย
ทั้งนี้ ณ วันที่ 30 มิถุนายน 2560 บริษัทมีร้านค้าปลีกของบริษัทฯจำนวน 41 แห่ง และเคาน์เตอร์จำหน่ายในห้างสรรพสินค้า 114 แห่ง นอกจากนี้ยังมีการขายส่งสินค้าให้แก่ลูกค้าที่เป็นร้านจำหน่ายเสื้อผ้า รองเท้า และอุปกรณ์กีฬา ทั้งในลักษณะที่เป็นเครือข่าย (Chain Stores) และร้านค้าทั่วไป และเมื่อวันที่ 4 ตุลาคมที่ผ่านมา บริษัทได้รับสิทธิเพิ่มเติมจาก Converse ในการทำการตลาด ขาย และจัดจำหน่ายสินค้าภายใต้ตราสินค้า Converse แต่เพียงผู้เดียวในประเทศกัมพูชา ซึ่งตลอดระยะเวลา 14 ปี ที่ผ่านมา บริษัทสามารถบริหารงานให้ยอดขายสินค้าของ Converse เติบโตอย่างต่อเนื่องทุกปี และสามารถตอบสนองนโยบายต่างๆ รวมถึงเป้าหมายยอดขายของ Converse ได้อย่างมีประสิทธิภาพ ทำให้บริษัทได้รับความไว้วางใจและการสนับสนุนจาก Converse อย่างต่อเนื่องและมั่นคง
นอกจากนี้ เพื่อต่อยอดความเชี่ยวชาญในธุรกิจจัดจำหน่ายรองเท้าและสินค้าแฟชั่นที่ได้รับสิทธิจากตราสินค้าชั้นนำจากต่างประเทศ  และลดความเสี่ยงจากการพึ่งพิงแบรนด์ Converse บริษัทจึงได้ทำสัญญากับ Pony International Limited ประเทศฮ่องกง โดย RSP ได้รับสิทธิในการออกแบบ ผลิต รวมถึงการใช้ตราสินค้าในการขาย จัดจำหน่าย โฆษณาและประชาสัมพันธ์สินค้าภายใต้แบรนด์ Pony แต่เพียงผู้เดียวในประเทศไทย กัมพูชา และสาธารณรัฐประชาธิปไตยประชาชนลาว
ทั้งนี้ บริษัทเริ่มจำหน่ายสินค้าภายใต้แบรนด์ Pony ในประเทศไทยเมื่อต้นเดือนกันยายนที่ผ่านมา โดยจำหน่ายผ่านเคาน์เตอร์จำหน่ายสินค้าในห้างสรรพสินค้าเป็นหลัก ณ วันที่ 20 กันยายน 2560 บริษัทมีเคาน์เตอร์จำหน่ายสินค้า Pony ในห้างสรรพสินค้าจำนวน 15 แห่ง
“สำนักงาน ก.ล.ต. นับหนึ่งไฟลิ่งของ RSP เป็นที่เรียบร้อยแล้ว จึงมั่นใจว่าบริษัทฯจะสามารถเข้าจดทะเบียนในตลาดหลักทรัพย์ได้ภายในปีนี้ตามแผนที่วางไว้ และล่าสุด บริษัทได้รับสิทธิเพิ่มเติมจาก Converse ในการทำการตลาด ขาย และจัดจำหน่ายสินค้าภายใต้ตราสินค้า Converse แต่เพียงผู้เดียวในประเทศกัมพูชา ซึ่งปัจจุบันบริษัทอยู่ระหว่างศึกษาและพิจารณาช่องทางการจัดจำหน่ายที่เหมาะสม นับเป็นอีกก้าวที่สำคัญและจุดเริ่มต้นของบริษัทฯ ในการขยายช่องทางการจำหน่ายผลิตภัณฑ์ไปยังต่างประเทศ และจะช่วยให้ RSP สามารถก้าวสู่การเป็นบริษัทชั้นนำในด้านแฟชั่นและไลฟ์สไตล์ในระดับสากล”นางสาวพาพิชญ์ กล่าว
สำหรับผลประกอบการในช่วง 3 ปีที่ผ่านมา (ปี 57-59) บริษัทและบริษัทย่อยมีรายได้รวม 816.72 ล้านบาท , 1,123.53 ล้านบาท และ 1,364.07 ล้านบาทตามลำดับ ขณะที่ 6 เดือนแรกปี 2560 มีรายได้รวม 601.12 ล้านบาท ส่วนกำไรสุทธิ (ปี 57-59) อยู่ที่ 75.99 ล้านบาท, 246.09 ล้านบาท และ 298.76 ล้านบาท คิดเป็นอัตรากำไรสุทธิร้อยละ 9.30 ร้อยละ 21.90 และร้อยละ 21.90 ตามลำดับ ขณะที่ 6 เดือนแรกปี 2560 บริษัทมีกำไรสุทธิ 122.16 ล้านบาท คิดเป็นอัตรากำไรสุทธิร้อยละ 20.32